وظيفة مساعدة وحدة في قسم الولادة في مستشفى حكومي وتخيلو الولادات عندنا مشاء الله شغالين ما يوقفون ، من تخلص الوحدة ولادة طبيعية ثاني يوم نطردها بيتك بيتك في سرى طويل في انتظار السرير ههههههههه والقيصري يومين وثلاثة ويالا باي لو حالتها تسمح وتخيلو التعب والله ضغط شغل مرات أرجع البيت خلاص ما أقدر ورم في المفاصل والرجلين يالا تشيلني ... احنا نشتغل بترتيب الملفات ومرات مطلوب تخلصي بسرعة الوالدة جاية مافي وقت وتروحي تترجمي مع الدكاترة دكاترة النساء والأطفال والممرضات وكثير من الوالدات وأهاليهم من البدو أو ناس ما يعرفو إنجلش أو حتى ما يعرفو يكتبو عربي وما يفهمو على الطاقم الطبي وغير تجهيز الباكيجات وتروحي التقارير والميديا وتجهزي طلبات أجازات أمومة وتقارير طبية توديها التقارير الطبية ،، والتليفون اللي ما يسكت من غير مبالغة ممكن باليوم تردي على خمسين اتصال أو أكثر والحضانة اللي كل شوية تتصل وتروحي تدوري ع الممرضة احيانا تلفي اقسام وغرف وتتصلي عشان تلقينها او تقولي اتصلو بعدين و زين إن اقبلو بنفس طيبة واحيانا تشفقي على الوليد لازم تدوري ع الممرضة عشان يبغى يرضع وصياحه يقطع القلب واذا الممرضة اختفت الحمد لله يعطونه حليب بالحضانة ولا التخريج حدث ولا حرج ،،، تدخل عليك أشكال وألوان مختلفة من البشر ،،، ناس نفوسها خايسة وناس هادية وناس تعصب عليكي شوي ولا تضربك من غير مبالغة ليش تخرجين هذي الوالدة قبل زوجتي ولا أختي ... كل هذا كوم والمسئولية الخطيرة اللي تتحملينها كوم ثاني ... لازم يوقع على استلام طفله أو طفلته أو أطفاله و زوجته ومرة ضاعت ورقة استلام الأم وجننوني وكنت لسة أول شهر لي وتأزمت نفسيا جدا يومها وقالولي لو جا اشتكى زوجته هربت مثلا يمكن يقول المستشفى ما سلمني زوجتي جيبي الورقة الاثبات ويبغوني أوقع و رفضت وكنت هبكي واتصلت على الرجال و رفض يرجعها بنفسه وقال انتم لطعتونا ومعاملتكم سيئة عشان بس خليناه يستنى دوره المهم الحمد لله ارسلت سواقي وجاب الورقة منه والحمد لله ، مع إني كان ممكن أكلم الأمن هو اللي رفض يرجعها ويخلينوه يرجعها غصب عنه زي ما قالولي ناس وكنت راح اتورط أنا والمرضة المسئولة وغير مسئولية تسليم ورقة الوليد الذكر ممكن تسلمي بالغلط ورقة تسليم أنثى ويبغونا نركز وهم يضغطون علينا بالشغل وقليل جدا ما يمر عليكي وقت من غير شغل والمسئولية لوحدها تخوف أنواع المسئوليات وكذا مرة كنت راح أتورط بس الحمد لله الله ستر ،،، يعني ضغط شغل وساعات طويلة واللي مضايقني عددنا قليل الوحدة تشتغل عن خمس موظفات والراتب قليل 6835 ريال بالنسبة لساعات العمل وضغط العمل والأخت السكوريتي اللي مرتاحة ودوامها خفيف وبس 8 ساعات وعادي تزوغ بدري أو تفرك قبل الموعد أو تجي العمل متأخر شوية ،،، تستلم تقريبا 5700 يعني تقريبا نفس راتبنا ، حتى في منهم مستغربين ويقولون الله يعينكم ... تستحقون راتب أكثر